**ELŐTERJESZTÉS**

 **Szombathely Megyei Jogú Város Közgyűlésének 2020. február 27-i ülésére**

**Javaslat a Savaria Szimfonikus Zenekar vezetői álláshelyére beérkezett pályázat elbírálására és egyéb személyi ügyek megtárgyalására**

I. Javaslat a Savaria Szimfonikus Zenekar vezetői álláshelyére beérkezett pályázat elbírálására

A Savaria Szimfonikus Zenekar igazgatójának megbízatása 2020. május 31. napján lejár, ezért Önkormányzatunk az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (továbbiakban: Emtv.) 39. § (2) bekezdésének megfelelően pályázatot írt ki a vezetői feladatok ellátására.

Az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet (a továbbiakban: Rendelet) 2.§ (1) bekezdése kimondja, hogy a munkáltatói jogkör gyakorlója köteles a pályázati felhívást a kultúráért felelős miniszter által vezetett minisztérium honlapján közzétenni. A közzététel napjának a minisztérium honlapján való megjelenést kell tekinteni.

A Közgyűlés 561/2019. (XI.28.) Kgy. számú határozatával elfogadott pályázati felhívás 2019. december 10. napján történő közzétételét kérte Hivatalunk az Emberi Erőforrások Minisztériumától, ahonnan 2019. december 10. napján azt a tájékoztatást kaptuk, hogy adminisztratív okok miatt 2019. december 11. napján kerül közzétételre a felhívás.

Fentiek okán a pályázat benyújtási határideje 2020. január 23. napja helyett 2020. január 24. napjára módosult.

A Rendelet értelmében a munkáltatói jogkör gyakorlója a pályázatok véleményezésére szakmai bizottságot kér fel, amelynek ülését a benyújtási határidőt követő harminc napon belül (jelen esetben 2020. február 24. napjáig) szükséges megtartani.

A szakmai bizottság tagjai:

1. az érintett előadó-művészeti bizottság részéről: 4 fő;
2. miniszter részéről: 1 fő;
3. az előadó-művészeti szervezetnél munkavégzésre irányuló jogviszonyban

foglalkoztatottak által egyszerű többséggel választott 1 fő;

1. az előadó-művészeti szervezetnél a pályázati felhívás közzétételét megelőző hónap 1. napján legnagyobb létszámú tagsággal rendelkező szervezet részéről: 1 fő;
2. az előadó-művészeti szervezet fenntartója részéről: 2 fő.

A Közgyűlés az 561/2019. (XI.28.) Kgy. számú határozatával a munkáltatói jogkör gyakorlójának képviseletében Horváth Soma alpolgármestert, továbbá Lendvai Ferenc városi képviselőt delegálta a szakmai bizottságba.

Szombathely Megyei Jogú Város Közgyűlése a kinevezési és megbízási jogkör gyakorlójaként a szakmai bizottság véleményének mérlegelését követően dönt a pályázat benyújtási határidejének (2020. január 24. napja) lejártát követő első ülésén.

A beérkezési határidőig egy darab érvényes pályázat érkezett, amely az előterjesztés mellékletét képezi, továbbá megtekinthető az Egészségügyi, Kulturális és Köznevelési Irodán.

A pályázó egyúttal nyilatkozott arról, hogy személyes meghallgatása a bizottság, illetve a Közgyűlés előtt nyilvánosan történjen.

A szakmai bizottság 2020. február 18. napján megtartott ülésén a beérkezett pályázatot véleményezte, és Kiss Barnát javasolja a Savaria Szimfonikus Zenekar igazgatói feladatainak ellátásával megbízni.

Az Emtv. 39. § (1) bekezdése értelmében a költségvetési szervként működő vagy az Mt. hatálya alá tartozó, állami vagy önkormányzati fenntartású, nyilvántartásba vett előadó-művészeti szervezetnél a munkáltató vezetőjével az Mt. vezető állású munkavállalókra vonatkozó rendelkezései alkalmazásával kell munkaviszonyt létesíteni.

Az Emtv. 39/A. § kimondja, hogy 39. § (1) bekezdés szerinti előadó-művészeti szervezetnél a vezető tárgyév március 1. napjától a következő év február végéig terjedő időszakra vonatkozó havi munkabére nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset (359.900,- forint) tízszeresét.

A Közgyűlés 266/2018. (IX.13.) Kgy. sz. határozata értelmében az egy összegben megállapított illetmény magában foglalja a közalkalmazotti besorolás szerinti garantált illetményt, a további szakképesítés, szakképzettség elismerésével összefüggő illetménynövekedést, a munkáltatói döntésen alapuló illetményrészt, az illetménypótlékok, illetmény-kiegészítések összegét. Ezen elemek változása esetén is a Közgyűlés által meghatározott összeg az irányadó.

II. Javaslat a „Szombathely Szent Márton városa” Gyebrovszki János Alapítvány kuratóriumi tagjának megválasztására

Szombathely Megyei Jogú Város Közgyűlése az 556/2019. (XI.28.) Kgy. számú határozatával a „Szombathely Szent Márton városa” Gyebrovszki János Alapítvány egyik kuratóriumi tagjának Márkus Sándort választotta meg a következő önkormányzati választásokat követő új Közgyűlés alakuló ülésétől számított 60. napig tartó időre.

Márkus Sándor 2020. január 3. napján, telefonon tájékoztatta az önkormányzatot, hogy e megtisztelő feladatot nem áll módjában vállalni.

A Közgyűlés a 31/2020. (I.30.) Kgy. számú határozatában úgy döntött, hogy a 2020. január 30-i ülésére előterjesztett javaslatot további egyeztetést követően a 2020. február havi ülésén tárgyalja.

Fentiek miatt a „Szombathely Szent Márton városa” Gyebrovszki János Alapítvány működőképességéhez új tagot szükséges választani.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglalt személyi kérdésekben dönteni szíveskedjék.

**Szombathely, 2020. február „ ”**

**/: Dr. Nemény András :/**

**I.**

**HATÁROZATI JAVASLAT**

**…../2020. (II.27.) Kgy. sz. határozat**

1. A Közgyűlés a Savaria Szimfonikus Zenekar igazgatói feladatainak ellátásával Kiss Barnát bízza meg.

Illetményét a közalkalmazottak jogállásáról szóló 1992. évi XXXIII. törvényben foglaltak szerint, havi bruttó 600.000,- Ft-ban határozza meg.

A megbízás határozott időtartamra, 2020. június 1. napjától 2025. május 31. napjáig szól.

2. A Közgyűlés felkéri a polgármestert, hogy az igazgatói megbízás időpontjáig a 2007. évi CLII. törvény szerinti vagyonnyilatkozat megtétele érdekében a szükséges intézkedéseket tegye meg.

3. A Közgyűlés felhatalmazza a polgármestert, hogy a vagyonnyilatkozat megtételét követően az intézményvezetői megbízást aláírja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (az 1. pont vonatkozásában)

 2020. március 20. (a 2-3. pont vonatkozásában)

**II.**

**HATÁROZATI JAVASLAT**

**…../2020. (II.27.) Kgy. sz. határozat**

1. Szombathely Megyei Jogú Város Közgyűlése a **„Szombathely Szent Márton városa” Gyebrovszki János Alapítvány kuratóriuma új tagjának** az alábbi személyt választja:

Sugár Judit

A megválasztás a jogszabályban előírt elfogadó nyilatkozat megtételével válik hatályossá.

1. A Közgyűlés felkéri a polgármestert, hogy a módosításokkal egységes szerkezetbe foglalt alapító okiratot aláírja, és a Szombathelyi Törvényszéken az Alapítvány adataiban történt változások nyilvántartásba vétele iránt a szükséges intézkedéseket tegye meg.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

 (A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2020. március 31.